स्पेनको राजदूतावासमा रेफ्री ढकाल सम्मानित
स्पेनको अलिकान्टे सहरमा भएको स्पेनिस खुला अन्तर्राष्ट्रिय तेक्वान्दो च्याम्पियनसिपमा निर्णायक भएका नेपाली तेक्वान्दो रेफ्री दीपेन्द्र ढकाल सम्मानित भएका छन् ।
काठमाडौँ — स्पेनको अलिकान्टे सहरमा भएको स्पेनिस खुला अन्तर्राष्ट्रिय तेक्वान्दो च्याम्पियनसिपमा निर्णायक भएका नेपाली तेक्वान्दो रेफ्री दीपेन्द्र ढकाल सम्मानित भएका छन् ।स्पेनका लागि नेपाली राजदूत शर्मिला पराजुलीले अन्तर्राष्ट्रिय रेफ्री ढकाललाई बुधबार सम्मानित गरेकी थिइन् । विश्व वरीयतका अन्तर्राष्ट्रिय प्रतियोगिताहरूमा निर्णायकको भूमिका निर्वाह गरेर नेपाललाई विश्वसामु चिनाउनुका साथै नेपाली खेलकुदका लागि प्रेरणास्रोत भएको भन्दै दूतावासले सम्मान गरेको हो ।युरोपियन तेक्वान्दो युनियनले स्पेनिस तेक्वान्दो प्रतियोगिताका लागि नेपालका अन्तर्राष्ट्रिय रेफ्री ढकाल निर्णायक मण्डलमा छनोट गरेको थियो ।उनले अघिल्लो साता उज्वेकिस्तानको तास्केन्द सहरमा सम्पन्न पेरिस ओलम्पिक २०२४ को अन्तर्राष्ट्रिय रेफ्री छनोट तालिममा सहभागिता जनाएका थिए ।अन्तर्राष्ट्रिय दोस्रो श्रेणीका तेक्वान्दो रेफ्री ढकालले यसअघि बेल्जियम, स्पेन फ्रान्स, पाकिस्तान, जर्मनी, चीनमा भएका अन्तर्राष्ट्रिय तेक्वान्दो प्रतियोगितामा निर्णायकको भूमिका निर्वाह गरिसकेका छन् ।